ข้อบัญญัติองค์การบริหารส่วนตำบลกื้ดช้าง เรื่อง การลดหย่อนภาษีบำรุงท้องที่ พ.ศ. 2558

ข้อบัญญัติองค์การบริหารส่วนตำบลกื้ดช้าง
ข้อบัญญัติองค์การบริหารส่วนตำบลกื้ดช้าง
เรื่อง
การลดหย่อนภาษีบำรุงท้องที่ พ.ศ. ๒๕๕๘[๑]
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ และมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลกื้ดช้าง โดยความเห็นชอบของสภาองค์การบริหารส่วนตำบลกื้ดช้างและนายอำเภอแม่แตง
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลกื้ดช้าง
เรื่อง การลดหย่อนภาษีบำรุงท้องที่ พ.ศ. ๒๕๕๘

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลกื้ดช้าง
ตั้งแต่วันถัดจากวันประกาศโดยเปิดเผย ณ ที่ทำการองค์การบริหารส่วนตำบลกื้ดช้างแล้วเจ็ดวัน

ข้อ
๓ บรรดาข้อบัญญัติ ข้อบังคับ ระเบียบ
หรือคำสั่งอื่นใดในส่วนที่ได้บัญญัติไว้แล้วในข้อบัญญัตินี้หรือขัดแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึง พื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ
๕ บุคคลธรรมดา ซึ่งเป็นเจ้าของที่ดินแปลงเดียวหรือหลายแปลง
ต้องใช้ที่ดินเป็นที่อยู่อาศัยของตน ใช้เป็นที่เลี้ยงสัตว์ของตนเอง
หรือใช้ประกอบกสิกรรมของตนเองให้ลดหย่อนไม่ต้องเสียภาษีบำรุงท้องที่ได้สามไร่
ที่ดินที่มีสิ่งปลูกสร้าง
และใช้สิ่งปลูกสร้างนั้นเป็นสถานการค้า หรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้า
หรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์กำหนดไว้ในวรรคหนึ่ง

ข้อ
๖ ให้นายกองค์การบริหารส่วนตำบลกื้ดช้างหรือผู้ที่ได้รับมอบหมายจากนายกองค์การบริหารส่วนตำบลกื้ดช้างมีหน้าที่รักษาการให้เป็นไปตามข้อบัญญัตินี้


ประกาศ ณ วันที่ ๔
กุมภาพันธ์ พ.ศ. ๒๕๕๘
พิเชษฐ กันทรส
นายกองค์การบริหารส่วนตำบลกื้ดช้าง
































ปุณิกา/ปริยานุช/จัดทำ
๑๑ มกราคม ๒๕๕๙






[๑] ราชกิจจานุเบกษา
เล่ม ๑๓๒/ตอนพิเศษ ๓๔๘ ง/หน้า ๑/๓๐ ธันวาคม ๒๕๕๘